Siya geëerd oor toekenningSiya Kolisi in aksie teen die All Blacks. Foto: Twitter. Siya Kolisi sê enige van die benoemde spelers kon met die titel as SA Rugby se speler van die jaar weggestap het. Die 30-jarige flank is gister as Suid-Afrika se beste rugbyspeler van 2021 aangewys nadat hy in ’n kwaai stryd met Eben Etzebeth (slot), Lukhanyo Am (senter), Damian de Allende (senter) en Makazole Mapimpi (vleuel) om die titel gewikkel was. Kolisi is die eerste Springbok-kaptein (sedert Jean de Villiers in 2013) om die titel in ontvangs te neem. “So baie spelers het in ’n uitdagende jaar hul hande opgesteek. As ’n mens na die lys van benoemdes kyk, kon enigiemand eintlik die toekenning ontvang het; veral daarom is ek baie dankbaar,” het hy gesê. Kolisi het in al 13 Boktoetse die span op die veld gelei en of ’n mens nou daarmee saamstem of nie; hy het omtrent met elke wedstryd beter gespeel. Kolisi en Hamish Watson van die Britse en Ierse Leeus. (24 Julie 2021) (Foto: Rodger Bosch/AFP) Hy het veral sy stempel in die laaste paar kragmetings van die jaar afgedruk. Hy het alles gedoen wat van ’n nommersesflank verwag word: Hy het nie geskroom om die donkiewerk te doen nie, terwyl hy ook sterk op verdediging was. “Individuele prestasies is nie juis iets waarop ons as ’n span fokus nie, maar ek voel geëerd om hierdie toekenning in ontvangs te neem. Dit sou egter nie sonder my spanmaats en die afrigters moontlik gewees het nie.” Volgens die Springbok-kaptein is Etzebeth en Kie “ongelooflike spelers”. “Ons is almal goeie vriende en ons vier mekaar se sukses. Maar bygesê, die belangrikste ding vir ons almal is die span. “’n Mens kan nie te lank by só ’n toekenning stilstaan nie. Daardie vertonings was verlede jaar en ek sal natuurlik vanjaar weer die Bokspan wil haal.” Hy is juis weer hierdie naweek in die Sharks se beginspan vir hul Verenigde Rugbykampioenskap-wedstryd teen die Stormers in Durban. “Die grootste les wat ek verlede jaar geleer het, is ongetwyfeld aanpasbaarheid. Ons eerste volledige oefening tydens die Britse en Ierse Leeus-reeks was byvoorbeeld die Maandag voor ons eerste wedstryd. Ek glo dat ons ook voortaan by ’n situasie sal kan aanpas om oplossings vir ’n uitdaging te vind.”